तीसरे दिन छह सीजर, आज और रहेगी डॉक्टरों की ड्यूटी
भास्कर संवाददाता | होशंगाबाद
जिला अस्पताल में शनिवार को भी दूसरे ब्लॉक के डॉक्टरों की सेवा जारी रही। दिनभर में छह महिलाओं के सीजर किए गए। रविवार को भी इटारसी अस्पताल की डॉ. विजया टिकारिया की ड्यूटी रहेगी। इसके बाद सोमवार की स्थिति फिलहाल स्पष्ट नहीं है।
ओटी में ड्यूटी कर रहीं सुखतवा बीएमओ डॉ. सुनीता कामले ने बताया शनिवार को 4 महिलाओं के सीजर किए। डॉ. मलय जायसवाल ने भी दो सीजर किए। इस तरह दिनभर में 6 सीजर किए गए। किसी तरह की परेशानी नहीं हुई। सीएमएचओ ऑफिस से की गई व्यवस्था के तहत रविवार को डॉ. विजया टिकारिया ड्यूटी करेंगी। गौरतलब है 23 दिसंबर से अस्पताल में गाइनीकोलॉजिस्ट डॉक्टरों के अचानक छुट्टी पर जाने से मुश्किलें बढ़ गई थीं। दो दिन तक ऑपरेशन के लिए महिलाओं को इटारसी रैफर करना पड़ा था। फिलहाल दूसरे ब्लाक की गाइनीकोलॉजिस्ट की ड्यूटी लगाकर काम चलाया जा रहा है। यह व्यवस्था रविवार तक लागू है। डॉ. जैसमिन डेविड फिलहाल 4 जनवरी तक के अवकाश पर हैं। डॉ. धनश्री हर्णे व डॉ. ममता पाठक के साेमवार तक आने की बात कही जा रही है। डॉ. मलय जायसवाल फिलहाल सहायता तो कर रहे हैं। लेकिन वे भी दो माह के अवकाश पर हैं। सोमवार से व्यवस्थाएं कैसी रहेंगी। इसकी जानकारी बाद में ही सामने आएगी। सिविल सर्जन डॉ. रविकांत शर्मा ने बताया सोमवार तक दो गाइनीकोलॉजिस्ट आ जाएंगी। डॉ. जायसवाल सहायता कर रहे हैं। किसी तरह की परेशानी नहीं होगी।
पहले भी हुई पेशानी
इसके पहले 14 दिसंबर को भी गाइनीकोलॉजिस्ट अस्पताल नहीं पहुंचे थे। उस समय भी एक महिला को इटारसी रैफर करना पड़ा था। इसी दौरान एक प्रसूता की नवजात सहित मौत हो गई थी।
hin_Deva bho_Deva hin_Deva hin_Deva hin_Deva hin_Deva